ཀྱེ་ཀྱེ་བརྩེ་ལྡན་གྱི་སློབ་གྲོགས་ལྷན་རྒྱས་ལགས།སྤྱིར་ན་སློབ་ཆུང་དང་སློབ་འབྲིང་གི་རྒྱུགས་འབྲས་ནི་རྒྱུགས་འབྲས་ཡིན་པ་དང་།སློབ་གྲྭ་ཆེན་མོའི་རྒྱུགས་འབྲས་ཀྱང་དེ་བཞིན་དུ་རྒྱུགས་འབྲས་ཡིན་པ་མ་ཟད།རྒྱུགས་འབྲས་ལས་སློབ་མའི་སྦྱངས་འབྲས་ག་འདྲ་ཡིན་པ་རྟོགས་ཐུབ་པས་ན།སློབ་གྲྭའི་རིམ་པ་མི་འདྲ་རུང་དགེ་རྒན་ཀུན་གྱིས་རྒྱུགས་སྐར་ལ་མཐོང་ཆེན་བྱས་ན་འགྲིག་མོད།འོན་ཀྱང་རྒྱུགས་སྐར་གྱི་ལྟ་བ་ལ་ཧེ་བག་ཆེན་པོ་འདི་འདྲ་འབྱུང་དོན་ཅི་ཡིན་ཞེ་ན།ཞིབ་ཏུ་དཔྱད་ན་དེ་ནི་སློབ་གྲྭས་དགེ་རྒན་རྣམས་ཀྱི་བྱ་བར་གདེང་འཇོག་བྱེད་པའི་ཚད་གཞི་དང་འབྲེལ་བ་དམ་པོ་ཡོད་པ་འདྲ་སྟེ།སློབ་ཆུང་དང་སློབ་འབྲིང་ལ་ཆ་མཚོན་ན།སློབ་མའི་རྒྱུགས་འབྲས་བཟང་མིན་དེ་དགེ་རྒན་རྣམས་ཀྱི་སློབ་ཁྲིད་ཀྱི་སྤུས་ཀ་བཟང་མིན་གྱི་ཚད་གཞི་ཞིག་ཏུ་གྱུར་ཡོད་པ་མ་ཟད།ཚད་གཞི་འདི་ཉིད་གཞིར་བཟུང་སྟེ་དགེ་རྒན་གྱི་བྱ་བར་གདེང་འཇོག་བྱེད་བཞིན་ཡོད་པ་ན།དགེ་རྒན་རྣམས་ལ་མཚོན་ན་ཚད་གཞི་འདི་ནི་སློབ་ཁྲིད་ཀྱི་སྒུལ་ཤུགས་སུ་གྱུར་ཏེ།དུས་རྒྱུན་གྱི་བྱ་བའི་ཁྲོད་དུ་སློབ་མའི་སྦྱངས་འབྲས་དང་རྒྱུགས་འབྲས་ཇེ་ལེགས་སུ་གཏོང་བ་ལ་འབད་བཞིན་ཡོད།འོན་ཏེ་སློབ་གྲྭ་ཆེན་མོར་ཆ་མཚོན་ན།དགེ་རྒན་རེ་ལ་སློབ་ཁྲིད་ཀྱི་ལས་འགན་ངེས་གཏན་ཅན་ཞིག་ཡོད་མོད།འོན་ཏེ་དགེ་རྒན་རྣམས་དུས་ལྟར་སློབ་ཁྲིད་ལ་འགྲོ་བ་དང་སློབ་ཁྲིད་ཀྱི་གོ་རིམ་རྫོགས་པར་བརྒྱུད་ན་ཆོག་པ་དང།རྒྱུགས་སྐར་ལེགས་མིན་གདེང་འཇོག་བྱེད་པའི་སྲོལ་དང་ཚད་གཞི་མེད་པས།དགེ་རྒན་མང་པོས་སློབ་མའི་རྒྱུགས་སྐར་ལ་དང་དོད་མ་བྱས་པ་འདྲ།དེ་མིན།སློབ་ཆུང་གི་སློབ་མ་སློབ་འབྲིང་ལ་ཞུགས་ན་རྒྱུགས་འབྲས་ལ་བརྟེན་དགོས་པ་དང་།རྒྱུགས་འབྲས་ལེགས་མིན་ནི་དགེ་རྒན་གྱི་བྱ་བའི་གྲུབ་འབྲས་ལ་གདེང་འཇོག་བྱེད་ལུགས་དང་འབྲེལ་བ་དམ་པོ་ཡོད་ལ།སློབ་འབྲིང་གི་སློབ་མ་སློབ་ཆེན་ལ་ཞུགས་ན་རྒྱུགས་འབྲས་ལ་བརྟེན་དགོས་པ་དང།རྒྱུགས་འབྲས་ལེགས་མིན་ནི་དེ་བཞིན་དགེ་རྒན་གྱི་བྱ་བ་ལ་གདེང་འཇོག་བྱེད་ལུགས་དང་འབྲེལ་བ་ཡོད་མོད།སློབ་ཆེན་སློབ་མ་སློབ་མཐར་ཕྱིན་རྗེས།ལས་ཀ་རྙེད་མིན་ནི་སློབ་མའི་ལས་ཀ་ཞིག་ཏུ་གྱུར་འདུག་པ་ན།དགེ་རྒན་མང་པོས་སློབ་མའི་རྒྱུགས་སྐར་ལ་དང་དོད་མ་བྱས་པ་འདྲ།གོང་ནས་གླེང་པ་ལས་ཀྱང་གལ་ཆེ་བ་ཞིག་ནི།དགེ་རྒན་ཞིག་གི་སློབ་མ་རྣམས་ཀྱི་རྒྱུགས་སྐར་ག་འདྲ་བཟང་རུང་།གལ་སྲིད་གྲངས་ཀ་ངེས་ཅན་ཟིན་པའི་དཔྱད་རྩོམ་དང་ཚད་རིམ་མཐོན་པོ་ཅན་གྱི་ལས་གཞི་མེད་ན།དེ་ཉིད་དགེ་རྒན་ཕུལ་དུ་བྱུང་བ་རྣམས་ཀྱི་གྲས་སུ་ཚུད་མི་སྲིད་པ་མ་ཟད།དགེ་རྒན་ཆེན་མོའི་ལས་ཐོབ་འཐོབ་མི་སྲིད་པ་དང་།ཤེས་རམས་པ་དང་འབུམ་རམས་པའི་སློབ་མའི་དགེ་རྒན་དུའང་འགྱུར་དཀའ་བས།དགེ་རྒན་རྣམས་ཀྱིས་ལུས་སེམས་གཉིས་ཀ་སློབ་ཁྲིད་ཕྱོགས་སུ་འབུལ་ཐབས་ཡོད་དམ།སྣང་ཚུལ་འདི་ལ་གཞིགས་ན།བདག་སོགས་སློབ་ཆེན་གྱི་དགེ་རྒན་མང་པོས་སློབ་མ་རྣམས་ལ་དགོངས་དག་ཞུ་དགོས་པ་མ་ཟད།སློབ་གྲྭ་ཆེན་མོས་སྤྱི་ཚོགས་ཡོངས་ཀྱི་སློབ་མ་དང་ཁྱིམ་བདག་རྣམས་ལ་དགོངས་དག་ཞུ་དགོས་འདུག་པ་འདྲ།